རྒྱལ་ཁབ་ཀྱི་ལས་བྱེད་པ་ཚོ་ལ་བར་མཚམས་སུ་ཉིན་གཉིས་གསུམ་ཙམ་ངལ་གསོ་བཏང་བ་ནི་ལུས་སེམས་གཉིས་ཀ་གསོ་བའི་དུས་ཚོད་བཟང་པོ་ཞིག་རེད།ད་ལོར་ཡང་ཁུལ་འཛུགས་དུས་ཆེན་ལ་རྟེན་འབྲེལ་ཞུ་ཆེད་ཉིན་ལྔ་ཙམ་བཏང་བས།མདོ་གྲོང་གི་ལས་ཁུངས་སོ་སོའི་མི་རྣམས་བྱ་ཁུ་བྱུག་མོན་ཡུལ་ལ་ལོག་པ་ལྟར་རྒྱ་ཡུལ་ལ་འགྲོ་བཞིན་སྣང་།ང་རང་ནི་རྒྱ་ཡུལ་ལ་འགྲོ་བར་མི་དགའ་ལ།གལ་སྲིད་མི་འགྲོ་ཁ་མེད་ལ་ཐུག་ནའང་མི་མང་གི་ཚོགས་སུ་མི་ལྷག་མ་ཞིག་གི་ཚོར་བ་དྲག་པོ་སྐྱེས་པས།ལུས་སེམས་གཉིས་ཀ་ངལ་དུབ་ཀྱིས་མནར་བ་ཞིག་རེད།དེའི་རྐྱེན་གྱིས་ད་ཐེངས་ཀྱང་སེམས་ཀྱི་གངས་དགའ་ཁྲིད་དེ་རྒྱལ་རོང་ཡུལ་ལ་འགྲོ་ཐག་བཅད་པ་ཡིན།རྒྱུ་མཚན་ནི་རྒྱལ་རོང་གི་རི་ཆུ་དང་གཏམ་རྒྱུད་མང་པོ་གོ་མྱོང་མོད།དཔེ་ཆ་དང་གཞན་ཁ་ནས་གོ་བ་ཙམ་ལས་ཡུལ་དངོས་སུ་སོང་བའི་མྱོང་ཚོར་མེད།